ועדת העבודה והרווחה, כנסת 24, פרוטוקול מספר 97, 2022-02-16 10:37

אפרת רייטן: בוקר טוב.

אפרת רייטן: אני פותחת את ישיבת ועדת העבודה והרווחה.

אפרת רייטן: היום 16 בפברואר 2022, ט"ו באדר א' התשפ"ב.

אפרת רייטן: השעה היא 10:37.

אפרת רייטן: מעבר לחברי הוועדה הנכבדים, כלומר, חבר הכנסת פינדרוס שיושב איתי כאן הבוקר, והנציגים של משרדי הממשלה, סוף סוף נפתחה הכנסת לביקורי נוער וילדים.

אפרת רייטן: ואני שמחה מאוד.

אפרת רייטן: שלום וברוכים הבאים.

אפרת רייטן: הגיעה כיתה מליד"ה.

אפרת רייטן: אני מקווה שתהיה לכם חוויה נעימה, מלמדת, תיהנו ותלמדו בכנסת, ואנחנו נשמח לשמוע חוויות בסוף היום שלכם.

אפרת רייטן: הדיון שאנחנו מקיימים עד שתיפתח המליאה הוא בנושא:

אפרת רייטן: הצעת חוק הביטוח הלאומי (תיקון מס' 230) (נגיף הקורונה החדש – הוראת שעה), התשפ"ב-2022, בהכנה לקריאה שנייה ושלישית.

אפרת רייטן: לפני שנקריא את החוק עצמו, אנחנו מדברים למעשה על תיקון שבו אנחנו מבטלים את הקיזוז של הקצבאות אחת עם השנייה.

אפרת רייטן: אולי היועצת המשפטית תיתן על זה עוד מילה.

יצחק פינדרוס: גברתי היושבת-ראש, אני רוצה להציע הצעה לסדר להתנהלות הדיון בין קואליציה לאופוזיציה.

אפרת רייטן: כבר?

אפרת רייטן: עוד לפני היועצת המשפטית?

יצחק פינדרוס: כן.

יצחק פינדרוס: לסדרי הדברים.

אפרת רייטן: אוקיי.

אפרת רייטן: קדימה.

יצחק פינדרוס: חבל לי שהילדים ילמדו פעם ראשונה על שיתוף פעולה וכמה ישראבלוף יש פה בכנסת.

יצחק פינדרוס: אז בואו נעשה לכם סדר בדקה אחת.

יצחק פינדרוס: יש גם דברים טובים בכנסת.

יצחק פינדרוס: אנחנו כאופוזיציה בעד החוק הזה, ואני הולך להצביע בעד החוק הזה.

יצחק פינדרוס: לצורך ניהול מו"מ על זמן מליאה, הוגשו על ידי האופוזיציה הסתייגויות.

יצחק פינדרוס: אני מתכוון מבחינת התקן לנמק אותן, אבל לא מתכוון להצביע בעדן.

יצחק פינדרוס: אז אין צורך בגיוסים.

יצחק פינדרוס: לצורך ניהול מו"מ על זמן מליאה ובקשות רשות דיבור – אלה הנושאים שהוריתי על ידי ראשי האופוזיציה.

יצחק פינדרוס: בכל מקרה אנחנו בעד הדבר הזה.

יצחק פינדרוס: נצביע בעד, וחושבים שזה דבר נכון.

יצחק פינדרוס: וכמו שאמרתי, ההסתייגויות הו לצורכי מו"מ של ועדת ההסכמות.

אפרת רייטן: הבנתי.

אפרת רייטן: כמה הסתייגויות הוגשו?

שמרית שקד גיטלין: יש פה בקשות רשות דיבור של כל הסיעות, ויש פה שתי הסתייגויות בשם כל הסיעות.

שמרית שקד גיטלין: זאת אומרת, חבר כנסת שיש לו הסתייגות לא יכול לקבל רשות דיבור.

שמרית שקד גיטלין: השאלה היא מה אתם רוצים, בקשות רשות דיבור או את ההסתייגויות?

יצחק פינדרוס: מכיוון שאני מייצג הרבה סיעות, אז תשאירי את ההסתייגויות ותורידי את רשות הדיבור, לצערי הרב.

שמרית שקד גיטלין: אתה מושך את הבקשה לרשות דיבור.

יצחק פינדרוס: כן, כי כמו שאמרתי, זה לצורכי מו"מ שאני לא מנהל אותו.

יצחק פינדרוס: זה לא קשור לחוק.

אפרת רייטן: מה סוכם?

אפרת רייטן: סליחה, לא שמעתי.

שמרית שקד גיטלין: הוא מבקש שנצביע על שתי ההסתייגויות.

יצחק פינדרוס: ואני נמנע.

אפרת רייטן: ולגבי רשות הדיבור?

שמרית שקד גיטלין: רשויות הדיבור נמחקות.

אפרת רייטן: בסדר גמור.

אוסאמה סעדי: פינדרוס, אתה נמנע ואני תומך?

יצחק פינדרוס: לא.

יצחק פינדרוס: אתה בעד החוק.

אפרת רייטן: כשיושב פה מנכ"ל הביטוח הלאומי?

אפרת רייטן: נראה לך?

אפרת רייטן: מנכ"ל הביטוח הלאומי, מר מאיר שפיגלר, כמה מילים שלך.

מאיר שפיגלר: קודם כל, אני שמח על זה שיש כאן אחדות דעים.

מאיר שפיגלר: מדובר כאן בהצעת חוק שיש בה אצילות נפש של שר האוצר משום העובדה שזה מוצדק, זה נכון.

מאיר שפיגלר: זה לא היה בבסיס החקיקה של הביטוח הלאומי בעבר.

מאיר שפיגלר: זה קרם עור וגידים במהלך משבר הקורונה, וזו בדיוק הדוגמה שמשבר יוצר הזדמנויות, וזה מתקן עוולות שהיו בחוק הביטוח הלאומי מאז ומתמיד.

מאיר שפיגלר: והגיע הזמן באמת לעשות לזה סוף, ולהשאיר את זה כדבר מובנה בתוך החוק של הביטוח הלאומי.

אפרת רייטן: לא הוראת שעה ולא כלום.

מאיר שפיגלר: כן.

מאיר שפיגלר: עוד דבר אני רוצה לומר, וזה בהחלט צעד מאוד משמעותי כדי לעזור לאלה שידם אינה משגת.

מאיר שפיגלר: וצריך במקום מתוקן, בחברה מתוקנת, לסייע בידם.

מאיר שפיגלר: זה עוד צעד שעושה משרד האוצר ושר האוצר בהקשר הזה.

מאיר שפיגלר: עוד נקודה חשובה, ברשותך.

מאיר שפיגלר: היות ואת יושבת-ראש הוועדה, ואת הובלת את הדיון ואחר כך גם את קבלת ההחלטות לעניין פיצוי בגין ימי בידוד לעצמאים וימי מחלה, אז אני אומר בריש גלי, הביטוח הלאומי מוכן לבצע את התשלומים בגין ימי הבידוד וימי המחלה אתמול.

מאיר שפיגלר: לא מחר.

מאיר שפיגלר: אנחנו נמצאים כרגע בדין ודברים ועבודת מטה משותפת עם משרד הבריאות ועם ישראל דיגיטלית לעניין הממשק להעברת הדיווחים הללו.

אפרת רייטן: איזה מסר אתם מקבלים מהם?

אפרת רייטן: תוך כמה זמן הם יהיו מוכנים?

מאיר שפיגלר: אני מעדכן: הם אמורים להעביר אלינו כנראה ממשק מתואם בין משרד הבריאות לבין ממשל זמין בטווח של כשבועיים.

מאיר שפיגלר: אנחנו נקבל את זה.

מאיר שפיגלר: מיד נבצע את הניתוחים והבדיקות שלנו, ואנחנו לא נעכב את זה לרגע.

מאיר שפיגלר: כמובן שכל התשלומים הם בדיעבד, רטרואקטיבית.

מאיר שפיגלר: הביטוח הלאומי, מבחינתו, עם המערכות שלו, מוכן.

מאיר שפיגלר: אנחנו מקבלים את הממשקים, כמו שציינתי, ממשרד הבריאות והפניות של הנוגעים בדבר, ואנחנו מיד נעביר את התשלומים.

מאיר שפיגלר: ההערכה היא שהדבר הזה יסתיים, מבחינתנו, כמה שיותר מהר.

אפרת רייטן: בחודש מרץ?

מאיר שפיגלר: כנראה שזה ריאלי באמצע חודש מרץ.

אפרת רייטן: אז זה לענייני התשלום של ימי בידוד לעצמאים.

אפרת רייטן: ואנחנו מדברים רטרואקטיבית על חודש יולי.

מאיר שפיגלר: בידוד, וגם ימי מחלה החל מה-21 בדצמבר ועד ל-15 בפברואר.

מאיר שפיגלר: ואני אומר עוד פעם, אם נקבל את הממשקים ממשרד הבריאות, אז אנחנו מחר נעביר את התשלומים.

מאיר שפיגלר: ואני אומר את זה בעיקר באמצעותך לכל העצמאים ולכל המעסיקים, שידעו שאלה פני הדברים.

אפרת רייטן: הערה חשובה מאוד.

אפרת רייטן: אנחנו דנו בזה.

אפרת רייטן: זה היה לפני שבועיים, נדמה לי, כשאישרנו את חוק ימי בידוד לעצמאים.

אפרת רייטן: וכבר בדיון ההוא אתה אמרת שמבחינת הביטוח הלאומי, ברגע שתקבלו את כל הנתונים – אני מניחה שבטח הגישו הרבה מאוד תביעות של עצמאים מאז.

אפרת רייטן: ועכשיו צריך לדעת איך להצליב את הנתונים ולהעביר את התשלום.

אפרת רייטן: וברגע שאתם מקבלים את הנתונים ממשרד הבריאות, אתם יכולים תוך כמה ימים להעביר את התשלום.

מאיר שפיגלר: אנחנו עושים רק טסטינג, לראות שאין בעיה עם הממשק.

מאיר שפיגלר: ועוד נקודה חשובה שגם עברה בוועדה הזאת, זה הנושא של זיכוי גם בגין יום המחלה הראשון של העובדים השכירים.

מאיר שפיגלר: גם זה יהיה חלק בלתי נפרד מהתשלומים הנ"ל, ואנחנו נסיים אותם מיד כשנקבל את הקבצים.

אפרת רייטן: תודה רבה, מאיר שפיגלר.

אפרת רייטן: אנחנו רוצים להקריא את החוק עצמו.

אפרת רייטן: אני רוצה שתסבירי את החוק שאנחנו עומדים להצביע עליו ומכינים לקריאה שנייה ושלישית.

שמרית שקד גיטלין: אנחנו מדברים בעצם על מי שזכאי לקצבאות אזרח ותיק, נכות, שאירים, הבטחת הכנסה ותשלום מזונות ושזכאים גם לתשלום דמי אבטלה.

שמרית שקד גיטלין: ואז אנחנו אומרים שלעניין תשלום הקצבאות האמורות יראו את דמי האבטלה שלהם כהכנסה מעבודה וממשלח יד.

שמרית שקד גיטלין: מסווגים אותה כהכנסה מעבודה.

אוסאמה סעדי: דמי אבטלה בגלל הקורונה?

שמרית שקד גיטלין: בכלל דמי אבטלה.

שמרית שקד גיטלין: כל דמי אבטלה.

מאיר שפיגלר: אוסאמה, עכשיו זה יהיה תמידי.

מאיר שפיגלר: כלומר, לשנת 2022 כרגע.

אוסאמה סעדי: אבל זה רק בגלל הקורונה.

מאיר שפיגלר: אני חושב שזה צריך להיות קבוע.

מאיר שפיגלר: כרגע זה לשנת 2022.

שמרית שקד גיטלין: בעיקרון, הכנסות מעבודה וממשלח יד לא מובאות בחשבון במלואן.

שמרית שקד גיטלין: יש לנו ניכויים.

שמרית שקד גיטלין: יש לנו סכום שלא מובא בחשבון.

שמרית שקד גיטלין: אנחנו מתעלמים מחלק מהסכום.

שמרית שקד גיטלין: וברגע שאנחנו מסווגים גם את דמי האבטלה כהכנסה מעבודה, אז רק חלק מדמי האבטלה ינוכה מהקצבה שמגיעה להם.

שמרית שקד גיטלין: ההוראה הזו תאפשר לחלק מהזכאים, לא לכל הזכאים, לקבל גם את דמי האבטלה וגם את הקצבה בו זמנית, כפי שבזמן עבודתם הם היו זכאים לקבל גם הכנסת עבודה וגם את הקצבה, ולכן היא מכונה כפל קצבאות.

מאיר שפיגלר: אני אסביר, ברשותך, שיהיה ברור.

מאיר שפיגלר: בגלל שדמי אבטלה מוגדרים בחוק כקצבה, אז הם השיתו על שאר הקצבאות את האמירה שאין אפשרות לקבל כפל קצבאות.

אפרת רייטן: כן, הגדרה מעוותת.

מאיר שפיגלר: באותו רגע שדמי האבטלה הופכים להיות שכר לכל דבר ועניין, אז אין כפל קצבאות.

מאיר שפיגלר: ובהתאם לכך, כל מי שזכאי לקצבה בגין הכנסה ממשלח יד, ימשיך להיות זכאי לאותה קצבה גם לאחר שיקבל דמי אבטלה.

אפרת רייטן: ובהמשך לדברים שאמרת קודם, אנחנו כוועדת העבודה והרווחה, ואנחנו באופן אישי, גם כל מי שישב כאן בדיונים הקודמים – אתה יודע שגם בעניין הזה וגם בעניין של קיזוז דמי ההכשרות למי שנמצא בתקופת אבטלה, אנחנו לגמרי מתנגדים לכך שזה יהיה הוראת שעה.

אפרת רייטן: בשלב הזה אנחנו מאשרים את זה, אבל כמובן שאנחנו פועלים כל העת להפוך את זה להוראת קבע.

יואב קיש: לא, לא.

יואב קיש: אנחנו לא מאשרים.

יואב קיש: אני מבקש להוסיף הסתייגות שכל האופוזיציה חתומה עליה - - -

אפרת רייטן: חבר הכנסת קיש, שלום.

יואב קיש: לא, את אומרת אנחנו.

אפרת רייטן: שלום לך.

יואב קיש: שלום.

יואב קיש: גם לא בשמי, בבקשה.

אפרת רייטן: אז לא דיברתי בשמך.

אפרת רייטן: דיברתי בשם חברי ועדת העבודה והרווחה.

אפרת רייטן: נדמה לי שאדוני אינו חבר.

יואב קיש: אם דיברת בשמם, אני לא יודע.

יואב קיש: אמרת אנחנו.

אפרת רייטן: אז הנה, אני מבהירה.

יואב קיש: אני מבקש לכתוב הסתייגות שזה יבוטל מהוראת שעה וייכנס לתוקף לכל זה, ואני אומר לך להחתים את זה כל חברי האופוזיציה חתומים כפי שהגשנו.

יואב קיש: ויכול להיות שאנחנו נוסיף עוד הסתייגויות.

יואב קיש: ואנחנו נשקול להוריד את כל ההסתייגויות אם הממשלה תסכים שזה יהיה קבוע ולא הוראת שעה.

אפרת רייטן: אז הנה, אני אומרת לך שקיבלנו כבר כמה הסתייגויות.

יואב קיש: כי אחרת, זה יעכב לכם מאוד זמן מליאה.

יואב קיש: אנחנו רוצים להוסיף עוד הסתייגויות.

אפרת רייטן: כמו שאמר חבר הכנסת פינדרוס, הבנו שאתם רוצים לקיים משא ומתן.

אפרת רייטן: אני מכבדת גם את חברי האופוזיציה שיושבים פה ואת חברי הקואליציה שלא נמצאים פה.

אפרת רייטן: ואנחנו רוצים, קודם כל, להכניס ולקדם עכשיו בדיון הזה, כדי שאפשר יהיה להצביע על זה.

אפרת רייטן: אחר כך תגישו את ההסתייגויות.

אפרת רייטן: תעשו כמיטב יכולת

אפרת רייטן: כם גם בדיון הזה וגם במליאה.

אפרת רייטן: הכול בסדר.

אפרת רייטן: אנחנו רוצים להתקדם.

יואב קיש: אני אשמח לקבל זכות דיבור.

אפרת רייטן: בבקשה.

יואב קיש: תודה.

יואב קיש: ראשית, אנחנו כמובן מברכים על החקיקה.

יואב קיש: אנחנו מחזקים את הביטוח הלאומי, ואת המנכ"ל בעשייה המבורכת שלו.

יואב קיש: אבל אנחנו כאופוזיציה רוצים להשפיע, והדרישה שלנו – אני מדבר פה בשם כל חברי האופוזיציה – שזה לא יהיה הוראת שעה.

יואב קיש: ואנחנו נעכב את הדבר הזה.

יואב קיש: אני אומר לך כממשלה.

יואב קיש: אתם לא תקבלו, כי אני אבקש עוד זמן להסתייגויות, ואנחנו רוצים לוודא שהדרישה שלנו תתקבל.

יואב קיש: אם הדרישה שלנו תתקבל, אנחנו נסיר את ההסתייגויות ונישאר רק עם דיבור בלבד.

יואב קיש: כרגע אנחנו בשלב הכנת ההסתייגויות.

יואב קיש: אני לא יודע עד מתי אתם רוצים שנספיק.

אפרת רייטן: יש לנו מליאה בשעה 11:00.

יואב קיש: בסדר, אבל אי אפשר להגיד לנו הכול מעכשיו לעכשיו.

אפרת רייטן: הדיון הזה היה קבוע.

אפרת רייטן: הוא לא נודע הבוקר.

אפרת רייטן: הכול מפורסם.

יואב קיש: כרגע יש שלוש הסתייגויות?

שמרית שקד גיטלין: כרגע יש שלוש הסתייגויות.

שמרית שקד גיטלין: אני רק רוצה להבין, אדוני, זו הסתייגות בשם סיעת?

יואב קיש: כל האופוזיציה.

יואב קיש: אלא אם אוסאמה סעדי - - -

אוסאמה סעדי: לא, לא.

אוסאמה סעדי: אני - - -

אפרת רייטן: רגע, רגע.

יואב קיש: סיעות הליכוד, יהדות התורה, ש"ס והציונות הדתית.

אפרת רייטן: מגישות איזו הסתייגות?

שמרית שקד גיטלין: שהתיקון יהיה קבוע.

שמרית שקד גיטלין: ולא הוראת שעה.

יואב קיש: יש לנו עוד שתי הסתייגויות שהוגשו כבר על ידי כולם.

יואב קיש: ואנחנו נוסיף עוד שלוש הסתייגויות שאני אתן לך אותן.

שמרית שקד גיטלין: זה צריך להיות ממש עכשיו, לפני ההצבעה.

יואב קיש: אז אני עכשיו אכין לך אותן.

אפרת רייטן: מאה אחוז.

אפרת רייטן: בבקשה, חבר הכנסת אוסאמה סעדי, בבקשה.

אפרת רייטן: ואחר כך משרד האוצר.

אוסאמה סעדי: גברתי היושבת-ראש, חבריי, כבוד המנכ"ל – אתה לא מוכן רק מאתמול, אתה מוכן מלפני שנה.

אוסאמה סעדי: אנחנו מכירים אותך, מאיר.

אוסאמה סעדי: אתה איש משימות ואיש ביצוע מעל ומעבר, ואנחנו סומכים עליך.

אוסאמה סעדי: אתם בביטוח לאומי בתקופה הזאת, אתה וכל העובדים וכל הפקידים, מגיעות לכם מילות תודה.

אוסאמה סעדי: לא תמיד משבחים, אבל לפעמים צריך לשבח כשצריך.

אוסאמה סעדי: לגבי החוק הזה, כמובן שאנחנו תומכים בחוק החשוב הזה שמאפשר כפל קצבאות בגלל המצב הזה.

אוסאמה סעדי: באמת עדיף היה, והרציו ידוע וההיגיון ידוע, שזה יהיה הוראת קבע, ולא רק כל פעם באים ועוד פעם שלוש קריאות.

אוסאמה סעדי: בשביל מה?

אוסאמה סעדי: חבל גם על הזמן של הוועדה שיכולה להתעסק בחוקים חשובים.

אוסאמה סעדי: ולכן אנחנו תומכים בחוק הזה ואני מבקש רשות דיבור בשם כל הסיעה.

אפרת רייטן: תודה רבה.

אפרת רייטן: תרשמי את זה, בבקשה.

אפרת רייטן: משרד האוצר, בבקשה.

דניאל בלנגה: אני דניאל בלנגה, ממשרד האוצר.

דניאל בלנגה: אנחנו כמובן תומכים בהצעת החוק.

דניאל בלנגה: גם הוקצה לה מקור תקציבי.

דניאל בלנגה: לעניין הוראת השעה, בגלל שאנחנו עכשיו באמצע השנה, המקור התקציבי שהוקצה כרגע הוא לשנה אחת בלבד.

יואב קיש: מה ההערכה שלכם?

דניאל בלנגה: כ-70 מיליון שקל בשנה.

דניאל בלנגה: אם רוצים לעשות את זה כהוראת קבע, צריך לעשות את זה באופן מסודר, במסגרת תקציב המדינה, ואנחנו אכן מתכוונים לבחון את ההכנסה - - -

אפרת רייטן: האם הכוונה בתקציב הבא היא להפוך את זה להוראת קבע?

דניאל בלנגה: הכוונה היא לבחון אם - - -

אפרת רייטן: נראה לי שהמילה לבחון השתרבבה לך במשפט.

יואב קיש: יותר מזה.

יואב קיש: עם כל הכבוד לתקציב המדינה שעוד לא הוגש, זה חוק.

יואב קיש: ואם הוא יהיה בחוק, אתם תכניסו.

יואב קיש: אז אני לא צריך לחכות לתקציב שלכם.

דניאל בלנגה: אני רק אומר, המקור התקציבי כרגע הוא לשנה אחת ואנחנו נבחן במסגרת דיוני התקציב לשנים 2023 ו-2024 אם להפוך את זה גם להוראת קבע.

יואב קיש: בסדר.

יואב קיש: תבחנו מה שאתם רוצים.

אפרת רייטן: תודה רבה.

שרית דמרי: אני עו"ד שרית דמרי מביטוח לאומי.

שרית דמרי: אני רק אציין שהחוק חל רטרואקטיבית מינואר 2022.

אפרת רייטן: מצוין.

אפרת רייטן: שמרית, בבקשה.

יואב קיש: אני יכול להוסיף עוד הסתייגויות, אם תרצו.

יואב קיש: הן מוכנות.

שמרית שקד גיטלין: מה שאתה רוצה.

אפרת רייטן: יש לך שמונה דקות, יואב.

יואב קיש: אז, בבקשה.

יואב קיש: אם אני יכול ואת רוצה, אני אקריא.

אפרת רייטן: נראה לי שהגשת מספיק.

יואב קיש: לא.

יואב קיש: עוד לא.

שמרית שקד גיטלין: שרית תקריא את הנוסח.

אפרת רייטן: בבקשה, שרית.

שרית דמרי: "הצעת חוק הביטוח הלאומי (תיקון מס' 230) (נגיף הקורונה החדש – הוראת שעה), התשפ"ב-2022

אפרת רייטן: תודה רבה.

אפרת רייטן: מדובר בהצעת חוק ממשלתית, כאמור, שמאריכה את הוראת השעה שהייתה בתקופה הקודמת, בשנת 2021 - - -

מאיר שפיגלר: לא.

מאיר שפיגלר: זה ב-2020, עם פרוץ משבר הקורונה.

מאיר שפיגלר: ממרץ 2020, ונכון לעכשיו עד סוף שנת 2021.

אפרת רייטן: הייתה הוראת שעה ואנחנו מאריכים אותה עכשיו בשנה, אם אני לא טועה.

מאיר שפיגלר: כן, לשנת 2022.

אפרת רייטן: ונרשם בפרוטוקול שגם הקואליציה וגם האופוזיציה פונים למשרד האוצר בדרישה להפוך את זה להוראת קבע.

יואב קיש: לא, לא.

יואב קיש: אל תדברי בשם האופוזיציה.

אפרת רייטן: אתם רוצים להפוך את זה להוראת קבע.

יואב קיש: את פונה למשרד האוצר.

יואב קיש: אני לא פונה.

אפרת רייטן: מאה אחוז.

אפרת רייטן: אז אני פונה, בשם חבריי בקואליציה ובוועדת העבודה והרווחה, להפוך את זה להוראת קבע.

יואב קיש: רגע, יש חברים מהאופוזיציה פה?

אפרת רייטן: שלושה.

יואב קיש: אז אנחנו יכולים להפיל לך את החוק.

אפרת רייטן: אתם לא יכולים.

אפרת רייטן: למה אתם לא יכולים?

יואב קיש: כי אנחנו לא רוצים.

אפרת רייטן: זה אחד.

אפרת רייטן: דבר שני, כי אתם לא חברים.

אפרת רייטן: אתה לא חבר, יואב קיש.

יואב קיש: דיברתי על האופוזיציה שיכולה.

אוסאמה סעדי: דבר בשמך.

אפרת רייטן: הנה, בבקשה.

אפרת רייטן: חבר הכנסת סעדי כבר לוקח ממך מרחק.

יואב קיש: אבל האופוזיציה רוצה את החוק.

יואב קיש: זו הנקודה.

אפרת רייטן: כולנו רוצים את החוק, עם השיפורים.

יצחק פינדרוס: יואב, מכיוון שיש פה תלמידים והם ירושלמים, וזה מחייב אותי, הסברתי להם מהרגע הראשון מה קורה פה ביום-יום.

אפרת רייטן: אנחנו חייבים להתחיל עם ההסתייגויות.

אפרת רייטן: קדימה.

יואב קיש: אני מבקש להוסיף שתי הסתייגויות נוספות, שכל הסיעות מלבד הרשימה המשותפת, עליהן.

יואב קיש: הראשונה, לפני סעיף 1, מטרת החוק להקל על הציבור בתקופה שבה שר האוצר מתעלל בעצמאים ובשכירים.

אפרת רייטן: אתה ניסחת?

יואב קיש: כן.

יואב קיש: הרגע.

אפרת רייטן: יצירתי.

אפרת רייטן: והשנייה?

יואב קיש: ובסעיף 2, הערה על השיפוי.

יואב קיש: כתוב: אוצר המדינה ישפה את המוסד לביטוח לאומי.

יואב קיש: במקום לגבי כל סכום שהוצע, אנחנו רוצים להוסיף בסך 150% מכל סכום שהוצע, ולהוסיף, כהחזר תשומות.

שמרית שקד גיטלין: חבר הכנסת קיש, אפשר שוב?

יואב קיש: כן.

יואב קיש: התוספת היא שאנחנו רוצים שהוא לא ישפה אותו רק ב-100%, אלא ב-150%.

יואב קיש: ואנחנו מגדירים את זה כדי להכניס שם תיקון שאומר שהפיצוי יהיה ב-150% על כל סכום.

יואב קיש: וזה כמובן כהחזר תשומות והשקעה גדולה של הביטוח הלאומי לטובת התושבים והאזרחים, מה שלא רואים במשרד האוצר.

שמרית שקד גיטלין: בסדר.

שמרית שקד גיטלין: אני רק אומר שלגבי ההסתייגות לסעיף המטרה, יש הנחיות לעניין ניסוח הסתייגויות ואיך אפשר לנסח הסתייגויות, ואסור להכניס בהן כל מיני כינויים מעליבים וכולי.

יואב קיש: אני לא הכנסתי שום כינוי - - -

אפרת רייטן: בסדר גמור.

אפרת רייטן: שמרית, תודה.

יואב קיש: כמה הסתייגויות יש בסך הכול לכל האופוזיציה?

שמרית שקד גיטלין: חמש.

יואב קיש: עכשיו אני אומר פה בצורה ברורה, האופוזיציה תומכת בהצעת החוק.

יואב קיש: הדרישה היחידה שלנו מהאוצר ומהממשלה ומהקואליציה, ומיו"ר הוועדה אפרת רייטן שבאמת מאוד מעריכים אותה.

אפרת רייטן: תודה רבה.

יואב קיש: אני חושב שזו אחת הוועדות, אולי היחידה, שאפשר לעבוד בה פה בכנסת הזו.

יואב קיש: אז כן מגיע שאפו ופרגון, ואני לא בא לתקוע סתם בכוונה.

יואב קיש: כרגע יש זמן מליאה של חצי שעה כפול 50, 25 שעות זמן מליאה.

יואב קיש: זה ייתקע.

יואב קיש: אבל אנחנו מוכנים להסיר את כל ההסתייגויות ולהשאיר רק הסתייגויות דיבור, בכפוף לכך שתהיה הסכמה מלאה שזה ייכנס קבוע, וזו החלטה של האוצר, כי אחרת החוק הזה לא יגיע למליאה או אם יגיע, ייתקע 20 שעות במליאה.

אפרת רייטן: שיעור באזרחות – ככה עובדת הכנסת.

אפרת רייטן: נכון?

יואב קיש: ככה עובדת האופוזיציה.

אפרת רייטן: תודה רבה, חבר הכנסת קיש על הדברים האלו.

אפרת רייטן: תפקיד ועדת העבודה והרווחה להכין את החוק לקריאה שנייה ושלישית – אני מסבירה גם לדור הצעיר שיושב כאן.

אפרת רייטן: אחרי שהקראנו את לשון החוק, אנחנו עכשיו נצביע על ההסתייגויות.

יצחק פינדרוס: אני לא תוקע.

יצחק פינדרוס: תירגעו, תירגעו.

יצחק פינדרוס: אני לא תוקע לכם.

יצחק פינדרוס: זה בסדר.

יצחק פינדרוס: תהיי רגועה.

אפרת רייטן: אתה לא תוקע לנו.

אפרת רייטן: אני נמנע בהצבעה בשביל לא לתקוע את החוק.

אפרת רייטן: אז אנחנו נצביע על ההסתייגויות, בבקשה.

שמרית שקד גיטלין: הסתייגות ראשונה, בסעיף 1 במקום: ט' בניסן התשפ"ג, 31 במרץ 2023, יבוא: י"א בתמוז התשפ"ג, 30 ביוני 2023.

אפרת רייטן: מי בעד ההסתייגות?

אפרת רייטן: ירים את ידו.

אפרת רייטן: מי נמנע?

אפרת רייטן: מי נגד?

אפרת רייטן: בעד – אין

אפרת רייטן: נמנעים – 1

שמרית שקד גיטלין: ההסתייגות נפלה ועולה למליאה?

אפרת רייטן: נכון.

שמרית שקד גיטלין: הסתייגות שנייה, בסעיף 2, אחרי המילים: אוצר המדינה ישפה, יבוא: בתוך תקופה של חצי שנה קלנדרית.

אפרת רייטן: מי בעד? אין.

אפרת רייטן: מי נגד?

אפרת רייטן: אני.

אפרת רייטן: מי נמנע?

אפרת רייטן: חבר הכנסת פינדרוס.

אפרת רייטן: בעד – אין

אפרת רייטן: נמנעים – 1

שמרית שקד גיטלין: הסתייגות שלישית – התיקון יהיה קבוע הוראת שעה.

אפרת רייטן: מי בעד? אין.

אפרת רייטן: מי נגד?

אפרת רייטן: אחד.

אפרת רייטן: נמנע אחד.

אפרת רייטן: בעד – אין

אפרת רייטן: נמנעים – 1

שמרית שקד גיטלין: הסתייגות רביעית – סעיף 1, מה מטרת החוק.

שמרית שקד גיטלין: חבר הכנסת יואב קיש כבר הקריא.

אפרת רייטן: מי בעד? אין.

אפרת רייטן: מי נגד?

אפרת רייטן: אחד.

אפרת רייטן: נמנע אחד.

אפרת רייטן: בעד – אין

אפרת רייטן: נמנעים – 1

שמרית שקד גיטלין: ההסתייגות נפלה.

שמרית שקד גיטלין: והסתייגות נוספת שחבר הכנסת קיש אמר, שיפוי ב-150%.

אפרת רייטן: מי בעד? אין.

אפרת רייטן: מי נגד?

אפרת רייטן: אחד.

אפרת רייטן: נמנע אחד.

אפרת רייטן: בעד – אין

אפרת רייטן: נמנעים – 1

אפרת רייטן: ההסתייגות נפלה ועוברת למליאה.

אפרת רייטן: מאיר שפיגלר, בבקשה.

מאיר שפיגלר: כבוד היושבת-ראש, היות ובדרך כלל אני מבקר, אז כאן אני רוצה דווקא לפרגן כדי לאזן את הדברים.

מאיר שפיגלר: ואני אומר עוד פעם, זה לא סתם חוק, זה חוק משמעותי כי הוא משנה סדרי בראשית בחוק הביטוח הלאומי.

אפרת רייטן: נכון.

אפרת רייטן: הוא עושה פה ממש צדק.

מאיר שפיגלר: לראשונה, בדבר כל כך מהותי.

מאיר שפיגלר: וזה תודות לשר האוצר וגם לשר הרווחה, וכמובן מאבק מתמשך של הביטוח הלאומי.

מאיר שפיגלר: ואני מאמין שזו סנונית ראשונה בדרך לחקיקה נוספת שתשנה סדרי בראשית ביחס למה שהיה אי פעם בעבר והצורך שהפך להיות מציאות בהווה.

אפרת רייטן: זה לגמרי הקו שלנו, חבר הכנסת פינדרוס ואני.

מאיר שפיגלר: ובמשרד האוצר - - -

אפרת רייטן: וצריך לומר גם מילה טובה למשרד האוצר שבהחלט מבין את השינויים האלה ומקבל אותם, לפעמים אחרי כיפופי ידיים.

אפרת רייטן: זה בסדר.

אפרת רייטן: זה חלק מהמשחק.

אפרת רייטן: אבל עדיין אני חושבת שלא בכל יום רואים פה את האנשים כולם, חברי הכנסת מכל הסיעות, שמדברים בקול אחד.

אפרת רייטן: כולנו מדברים בקול אחד, וכולנו מבינים את המשמעות.

אפרת רייטן: על אחת כמה וכמה, כשאנחנו בימים כאלה סוערים וקשים של יוקר מחיה וקושי כלכלי.

אפרת רייטן: החוק הזה, כמו מספר חוקים אחרים שאנחנו עובדים עליהם כאן, הם קריטיים, הם חשובים, והם גם לא עושים פה שינוי טקטוני במשק המדינה והכלכלה.

שמרית שקד גיטלין: אני רוצה להגיד שלגבי זכאים לקצבת נכות, ההסדר מעט שונה ממה שהסברתי קודם.

שמרית שקד גיטלין: לפי הוראת השעה דמי האבטלה יחושבו כהכנסת עבודה, ולכן הם לא יובאו בחשבון כלל לעניין תוספת התלויים.

שמרית שקד גיטלין: אבל כן ינוכו מהקצבה הבסיסית, מה שלא קרה לפני כן.

שמרית שקד גיטלין: אז כדי לא לפגוע בחלק מהזכאים שעשויים היו להיפגע מכך שדמי האבטלה כן ינוכו מהקצבה הבסיסית, נקבעה הוראה שהזכאות של מבוטח לגמלה לא תופחת בכל מקרה בשל הוראת השעה.

אפרת רייטן: אז אנחנו מצביעים על החוק עצמו?

שמרית שקד גיטלין: כן.

אפרת רייטן: בואי, מיכל.

אפרת רייטן: בואי תצביעי.

אפרת רייטן: אני רואה שרצת לכאן.

אפרת רייטן: תודה לך.

יצחק פינדרוס: בשיעור לאזרחות, זה היה הפחד של הקואליציה שאולי אני אפר – תהיו רגועים.

אפרת רייטן: מי בעד נוסח הצעת החוק הביטוח הלאומי (תיקון מס' 230) (נגיף הקורונה החדש – הוראת שעה), התשפ"ב-2022?

אפרת רייטן: ירים את ידו.

אפרת רייטן: בעד – 4

אפרת רייטן: נמנעים – אין

אפרת רייטן: ארבעה בעד, נגד אין, נמנעים אין.

אפרת רייטן: הצעת החוק אושרה לקריאה שנייה ושלישית, ותעלה למליאה.

מיכל רוזין: זה אומר שתצביעו בעד גם במליאה?

יצחק פינדרוס: אמרנו שכן.

יצחק פינדרוס: דרך אגב, אני הסרתי את ההסתייגויות שלי.

מיכל רוזין: כל הכבוד.

אפרת רייטן: יש לנו בזום עוד רשות דיבור אחת ויש לנו שתיים-שלוש דקות, ואני רוצה לשמוע את טלי ניר מעמותת 121.

אפרת רייטן: בבקשה, ממש בשתי דקות ואנחנו מסיימים את הדיון.

אפרת רייטן: היא איננה.

אפרת רייטן: יקותיאל משי, בבקשה, יש לך דקה.

יקותיאל משי: דבר ראשון, אני רוצה להודות לך יושבת-ראש הוועדה אפרת, על שיתוף הפעולה לקידום החוק, על הובלת החוק עד הישורת האחרונה, ועכשיו לא כל כך ברור אם תהיה ישורת אחרונה.

יקותיאל משי: ואני חייב להגיד שזה רגע משמח ומעציב בו זמנית.

יקותיאל משי: משמח שאנחנו מצליחים גם בשנה שעברה וגם השנה לעזור לנכים, לקשישים, ולחד-הוריות להחזיק את הראש מעל למים, לקבל אלפי שקלים בחודש בתקופה הקשה הזאת של יוקר המחיה.

יקותיאל משי: עבדנו יחד איתך, יחד עם הביטוח הלאומי ועם משרד האוצר להוביל את העניין הזה.

יקותיאל משי: וזה מעציב, כי כמו שאת רואה, הנושא של הוראת השעה – בשנה שעברה מקבלי ההחלטות החליטו על הוראת שעה וגם השנה.

יקותיאל משי: ולצערי, גם לקראת הדיון בתקציב 2023 נצטרך שוב להיאבק על הוראת השעה.

יקותיאל משי: ועם כל מה שאמר חבר הכנסת קיש, אני לא יודע מה יהיה, אבל בסופו של דבר צריכים לזכור שכבר חודשיים שמקבלי הקצבאות לא מקבלים את הכסף.

יקותיאל משי: נכון שזה יהיה רטרואקטיבית - - -

אפרת רייטן: לא, לא.

אפרת רייטן: כבר אנחנו מתקנים אותך.

אפרת רייטן: שפיגלר, בבקשה.

מאיר שפיגלר: אני לא רציתי להגיד את זה, ואני אומר את זה כעת.

מאיר שפיגלר: היות ואנחנו מודעים למשמעות של התיקון הזה, אז טיכסנו עצה והיינו פרודוקטיביים במקרה הזה.

מאיר שפיגלר: איש לא נפגע.

מאיר שפיגלר: הכנסנו את זה במתכונת מסוימת של הגדרה.

מאיר שפיגלר: אני לא ארחיב את הדיבור כי זה משהו פנימי בתוך המערכת.

מאיר שפיגלר: אף אחד לא נפגע, גם בתקופה הזאת, עד שהחוק הזה ייכנס לספר החוקים של מדינת ישראל.

יקותיאל משי: השאלה היא אם הם קיבלו כל חודש את - - -

אפרת רייטן: כן.

אפרת רייטן: הם קיבלו את הכסף למרות שהוראת השעה לכאורה פגה בדצמבר.

מאיר שפיגלר: אף אחד לא נפגע.

יקותיאל משי: - - - ונחכה להוראת השעה, ותודה - - -

אפרת רייטן: וכנ"ל לגבי ההכשרות, אם אני לא טועה.

אפרת רייטן: גם זה עדיין לא עבר, ועדיין המנכ"ל מצא לזה פתרונות זמניים כדי לא לפגוע באנשים שיוכלו להיות בתקופת אבטלה ולהמשיך לעשות את ההכשרה ולצאת מהמעגל.

אפרת רייטן: כל הכבוד לך על זה.

אפרת רייטן: אני רוצה להסיר את הכובע בפניך בעניינים האלה.

אפרת רייטן: תודה רבה.

אפרת רייטן: מילה אחרונה של ד"ר עמיחי תמיר, גם הוא בזום.

עמיחי תמיר: בוקר טוב ותודה.

עמיחי תמיר: בגדול אנחנו מפרגנים כמובן לחוק.

עמיחי תמיר: אבל בהקראה נשמטה קצבת הניידות.

עמיחי תמיר: הייתי רוצה לדעת אם זה אמיתי או סתם שגגה.

קריאה: התיקון מעולם לא כלל את קצבת הניידות.

קריאה: התיקון חל על קצבת נכות כללית, קצבת אזרח ותיק ושאירים, וקצבת הבטחת הכנסה ומזונות.

עמיחי תמיר: כלומר, קצבת הניידות עלולה להיפגע?

מאיר שפיגלר: לא.

מאיר שפיגלר: שום דבר לא השתנה בעניינה.

מאיר שפיגלר: זה מה שאומרים.

קריאה: כן.

קריאה: זה לא השתנה.

קריאה: לא היה שם שום שינוי שפוגע.

עמיחי תמיר: לא.

עמיחי תמיר: אם יש בעיה של כפל קצבאות וקצבת הניידות לא נכללת, אז יש כאן בעיה.

קריאה: אין שם כפל גמלאות.

אפרת רייטן: אין כפל קצבאות.

אפרת רייטן: תודה רבה על ההבהרה ועל השאלה הזו.

מאיר שפיגלר: אין מה לעשות כאן תיקון מכיוון שממילא הם לא נפגעו כתוצאה מזה שמשכר הם קיבלו דמי אבטלה.

מאיר שפיגלר: כבוד היושבת-ראש, אני רוצה להודות לך בשם הביטוח הלאומי, על כל מה שעשית ועדיין - - -

אפרת רייטן: למה אתה מסכם?

מאיר שפיגלר: אני אומר עוד פעם.

מאיר שפיגלר: זה דבר משמעותי.

מאיר שפיגלר: אני לא אומר את זה סתם ואני מקווה שזה יעבור במהרה כחלק בלתי נפרד מספר החוקים לא בהוראת שעה.

מאיר שפיגלר: זו ודאי גישתו של הביטוח הלאומי.

מאיר שפיגלר: וכן להודות לשר האוצר ולשר הרווחה ולכל העוסקים במלאכה, גם מקרב כל עובדי הביטוח הלאומי.

אפרת רייטן: מצוין.

אפרת רייטן: אני ממש מודה לך, מאיר.

אפרת רייטן: תרשה לי לקרוא לך מאיר, ידידי, גם בפורום הזה.

אפרת רייטן: אני רואה איך אתה מייצג את המוסד שאתה עומד בראשו, את האנשים ואת האוכלוסיות השונות, באמת מאהבה ומתשומת לב אמיתית, ומחיבה ודאגה.

אפרת רייטן: ואלה דברים שלא קיימים אצל הרבה מאוד אנשים שנמצאים בפוזיציות האלה.

אפרת רייטן: ולראות את הפעולה שלך שבאה מהבטן, ואתה נלחם לפעמים בתחנות רוח ובריקדות, וזה דבר שהוא באמת מרשים וגם סוחף אחריו אחרים.

אפרת רייטן: אז אני מודה לך גם בשיתוף הפעולה הזה, וכן ירבו.

מאיר שפיגלר: תודה רבה.

אפרת רייטן: אני נועלת את הדיון.

אפרת רייטן: תודה רבה.